Nie 'gewone ongeluk' waarin Watson dood is – kenner | Netwerk24
Deur Christiaan du Plessis 26 Augustus 2019 14:21
Uit beskikbare videomateriaal van die toneel waar Gavin Watson, grootbaas van die eertydse Bosasa, verongeluk het, lyk dit nie na 'n "standaard-ongeluk" nie.
Die wit voertuig waarin Watson verongeluk het.
So sê Konrad Lotter, 'n forensiese ingenieur wat spesialiseer in die ondersoek van padongelukke.
Watson het Maandag in 'n maatskappymotor, 'n Toyota Corolla, teen 'n betonpilaar van 'n brug oor die hoofweg by die O.R. Tambo-lughawe in Kempton Park vasgery.
Die voertuig se neus is aan een kant weggeskeur en die res van die voorkant verfrommel.
Volgens Lotter is dit moeilik om te bepaal wat die oorsaak van die ongeluk was, omdat hy nie merke op die pad kon sien nie.
"Weens die omvang van die skade lyk dit nie asof hy spoed verminder het nie. As daar gekyk word na die kurwe van die draai voordat hy gebots het, wil dit voorkom of die motor reguit na die pilaar gery het," sê Lotter.
Hy was huiwerig om te skat teen watter spoed Watson gery het.
Op sosiale media is daar wyd bespiegel dat daar moontlik met Watson se motor gepeuter is, wat tot die ongeluk kon lei, maar volgens Lotter is dit hoogs onwaarskynlik.
"Al is daar met die kar gepeuter sodat die bestuurder nie die spoed kon beheer nie, kon hy steeds die rigting beheer waarin die motor op pad was," sê hy.
Bosasa staan deesdae bekend as African Global Operations (AGO).
Die onderneming word deur die spesiale ondersoekeenheid (SOE) ondersoek oor beweringe dat hy omkoopgeld aan staatsamptenare in ruil vir regeringskontrakte betaal het.